A Bizottság határozata

(1997. július 14.)

az építési termékek megfelelőségének a 89/106/EGK tanácsi irányelv 20. cikke (2) bekezdése szerinti, a vakolatos összetett külső hőszigetelő rendszerekre/készletekre (ETICS) vonatkozó igazolási eljárásáról

(EGT vonatkozású szöveg)

(97/556/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 93/68/EGK irányelvvel [1] módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre [2] és különösen annak 13. cikke (4) bekezdésére,

mivel a Bizottságnak egy termék megfelelősége igazolását tekintve a 89/106/EGK irányelv 13. cikkének (3) bekezdése szerinti két eljárás közül azt kell választania, "amelyiknek a legkisebb a költségigénye és emellett megfelel a biztonsági követelményeknek is"; mivel ez azt jelenti, hogy egy adott termék vagy termékcsalád tekintetében el kell dönteni azt, hogy a gyártó felelősségi körébe tartozó üzemi gyártásellenőrzési rendszer szükséges és elégséges feltétele-e a megfelelőség igazolásának, vagy pedig a 13. cikk (4) bekezdésében említett kritériumok teljesítésével összefüggő okoknál fogva szükségessé válik egy elismert tanúsító szerv bevonása;

mivel a 13. cikk (4) bekezdése előírja, hogy az így meghatározott eljárást meg kell jelölni a megbízásokban és a műszaki előírásokban; mivel ezért kívánatos a termékek vagy termékcsaládok a megbízásokban és a műszaki előírásokban használt fogalmának a meghatározása;

mivel a 13. cikk (3) bekezdésében meghatározott két eljárás részletes leírása a 89/106/EGK irányelv III. mellékletében megtalálható; mivel ezért minden egyes termék vagy termékcsalád tekintetében szükséges azon módszereknek a III. mellékletre való hivatkozás mellett történő egyértelmű előírása, amelyekkel a két eljárást meg kell valósítani, tekintve, hogy a III. melléklet bizonyos rendszereket előnyben részesít;

mivel a 13. cikk (3) bekezdésének a) pontjában meghatározott eljárás megfelel a III. melléklet 2. szakaszának ii. pontjában leírt első (folyamatos felügyelet nélküli) lehetőségben, valamint a második és harmadik lehetőségekben meghatározott rendszereknek, míg a 13. cikk (3) bekezdésének b) pontjában leírt eljárás megfelel a III. melléklet 2. szakaszának i. pontjában és a III. melléklet 2. szakaszának ii. pontjában leírt első lehetőségben (folyamatos felügyelettel) meghatározott rendszereknek;

mivel az e határozatban foglalt intézkedések összhangban állnak az építésügyi állandó bizottság véleményével,

ELFOGADTA EZT A HATÁROZATOT:

1. cikk

Az I. mellékletben meghatározott termékek megfelelőségét a gyártó által működtetett üzemi gyártásellenőrzési rendszeren túlmenően egy olyan eljárással kell igazolni, amelyben egy elismert tanúsító szerv részt vesz a gyártásellenőrzés vagy maga a termék értékelésében és felügyeletében.

2. cikk

A II. mellékletben meghatározott megfelelőségi igazolási eljárást az európai műszaki engedélyre vonatkozó iránymutatások kidolgozására vonatkozó megbízásban meg kell jelölni.

3. cikk

Ennek a határozatnak a tagállamok a címzettjei.

Kelt Brüsszelben, 1997. július 14-én.

a Bizottság részéről

Martin Bangemann

a Bizottság tagja

[1] HL L 220., 1993.8.30., 1. o.

[2] HL L 40., 1989.2.11., 12. o.

--------------------------------------------------

I. MELLÉKLET

Vakolatos összetett külső hőszigetelő rendszerek/készletek, amelyek az A [1], B [2] vagy C [3], illetve az A (vizsgálat nélkül), D, E vagy F tűzzel szembeni viselkedés szerinti osztályba sorolt termékek felhasználásával készültek, és olyan külső falakon történő felhasználásra szolgálnak, amelyekre nézve vannak tűzvédelmi követelmények, továbbá vakolatos összetett külső hőszigetelő rendszerek/készletek, amelyek olyan tűzrendészeti előírások hatálya alá tartozó külső falakon történő felhasználásra szolgálnak, amelyekre nézve nincsenek tűzvédelmi vonatkozó követelmények.

Vakolatos összetett külső hőszigetelő rendszerek/készletek, amelyek az A [4], B [5] vagy C [6] tűzzel szembeni viselkedés szerinti osztályba sorolt termékek felhasználásával készültek és olyan külső falakon történő felhasználásra szolgálnak, amelyekre nézve vannak tűzvédelmi követelmények.

[1] Olyan anyagok, amelyek tűzzel szembeni viselkedése a gyártási folyamat során nem hajlamos a változásra.

[2] Olyan anyagok, amelyek tűzzel szembeni viselkedése a gyártási folyamat során nem hajlamos a változásra.

[3] Olyan anyagok, amelyek tűzzel szembeni viselkedése a gyártási folyamat során nem hajlamos a változásra.

[4] Olyan anyagok, amelyek tűzzel szembeni viselkedése a gyártási folyamat során hajlamos a változásra.

[5] Olyan anyagok, amelyek tűzzel szembeni viselkedése a gyártási folyamat során hajlamos a változásra.

[6] Olyan anyagok, amelyek tűzzel szembeni viselkedése a gyártási folyamat során hajlamos a változásra.

--------------------------------------------------

II. MELLÉKLET

TERMÉKCSALÁD

VAKOLATOS ÖSSZETETT KÜLSŐ HŐSZIGETELŐ RENDSZEREK/KÉSZLETEK (1/1)

Megfelelőségi igazolási rendszerek

Az alábbiakban felsorolt termék(ek) és tervezett felhasználási terület(ek) tekintetében az EOTA felkérést kap az érintett európai műszaki engedélyre vonatkozó iránymutatásban a következő megfelelőségi igazolási rendszer(ek) előírására:

1. rendszer: Lásd a 89/106/EGK irányelv III. mellékletének 2. i. pontját, a minták szúrópróbaszerű vizsgálata nélkül.

2 + rendszer: lásd a 89/106/EGK irányelv III. melléklete 2. ii. pontjának első lehetőségét, beleértve az üzemi gyártásellenőrzés valamely elismert szerv által történő igazolását az üzem és az üzemi gyártásellenőrzés alapvizsgálata, valamint az üzemi gyártásellenőrzés folyamatos felügyelete, értékelése és jóváhagyása alapján.

Termék(ek) | Tervezett felhasználási terület(ek) | Tűzveszélyességi szint(ek) vagy osztály(ok) | Megfelelőségi igazolási rendszer(ek) |

Vakolatos összetett külső hőszigetelő rendszerek/készletek (ETICS) | olyan külső falakon, amelyekre nézve tűzvédelmi követelmények vannak | A–B–C | 1 |

A–B–C A (vizsgálat nélkül) D–E–F | 2+ |

olyan külső falakon, amelyekre nézve nincsenek tűzvédelmi követelmények | bármilyen | 2+ |

--------------------------------------------------